Sessjoni ta' taħriġ għal Sliema kontra Ta' Xbiex Minn Cristian Muscat – ritratt: Christine Borg Sliema…………….18 Ta' Xbiex……… …..6 (5-0 , 5-1 , 5-4 , 3-1) Kienet donnha sessjoni ta' taħriġ liema logħba rat lil Sliema jegħlbu lil Ta' Xbiex bl-iskor kbir ta' 18-6. Dan hekk kif ħlief għat-tielet sessjoni, is-Slimiżi ddomi­naw għal kollox dan il-konfront, bil-players kollha ta' Ta' Xbiex huma kollha prodott tal-akkademja ta' Sliema. Sliema għamlu l-intenzjonijiet tagħhom ċari mal-ftuħ tal-partita u rebħu l-ewwel sessjoni bl-iskor ta' 5-0 bil-goals jaslu minn Benji Cachia, Jerome Gabaretta (2), Liam Galea u Jamie Gambin. Is-Slimiżi komplew jiddettaw u rebħu wkoll it-tieni sessjoni bil-punteġġ ta' 5-1, bl-awturi tal-goals ikunu Nico Schivaone, Jerome Gabarretta, John Brownrigg, Benji Cachia minn penalty u Nicholas Bu­gelli. Sam Azzopardi wieġeb għal Ta' Xbiex. Lejn nofs din is-sessjoni John Brownrigg falla penalty għal Sliema hekk kif il-ballun stampa mal-wieqfa. Konxji mill-fatt li r-rebħa kienet diġá assigurata, Sliema naqsu xi ftit mir-rendiment tagħhom u rebħu t-tielet sessjoni bl-iskor strett ta' 5-4 b'Mark Meli, Jerome Gabaretta, Zach Mizzi u John Brownrigg u Nico Schiavone isibu x-xibka għalihom filwaqt li Daniel Rizzo (2), Raoul Greco u Jayden Cutajar wieġbu għal Ta' Xbiex. U biex jagħmluhom erbgħa minn erbgħa, il-Blues rebħu wkoll l-aħħar sessjoni, din id-darba bl-iskor ta' 3-1, bl-iskorers għalihom ikunu Mark Meli, Jerome Gabarretta u Benji Cachia minn penalty. Dan sabiex Kieran Borg skorja għal Ta' Xbiex. F'din is-sessjoni Sliema reġgħu fallew penalty hekk kif Zach Mizzi kellu x-xutt tiegħu minn distanza ta' ħames metri jistampa mal-mimduda.